  

**ΔΕΛΤΙΟ ΤΥΠΟΥ**

**Μεγάλη επιτυχία οι δωρεάν προληπτικοί έλεγχοι για την οστεοπόρωση στα ΚΑΠΗ Θεσσαλονίκης**

Ο **Σύλλογος Σκελετικής Υγείας Πεταλούδα** σε συνεργασία **ΚΑΠΗ του** **Δήμου Θεσσαλονίκης,** μέσα στα πλαίσια της καμπάνιας για την ευαισθητοποίηση του κοινού γύρω από την οστεοπόρωση με τίτλο *«Είχες ποτέ Κάταγμα; Έλα να δούμε αν έχεις οστεοπόρωση!»*, διοργάνωσαν σημαντικές εκδηλώσεις ενημέρωσης και προληπτικών ελέγχων για την οστεοπόρωση στα ΚΑΠΗ του Δήμου Θεσσαλονίκης, οι οποίες σημείωσαν **μεγάλη επιτυχία** καθώς πολύς κόσμος προσήλθε για να ενημερωθεί και να εξεταστεί.

Συγκεκριμένα, στις 4 και 5 Σεπτεμβρίου 2023 πραγματοποιήθηκαν δωρεάν μετρήσεις οστικής πυκνότητας σε πάνω από **180 άτομα** και προσφέρθηκε συμβουλευτική από τον ιατρό των ΚΑΠΗ κο Ιωάννη Κωνσταντινίδη, Χειρουργό Ορθοπαιδικό. Όλες οι εξετάσεις εκπονήθηκαν με βάση τα μέτρα προστασίας που νομοθετούνται, τις οδηγίες του ΕΟΔΥ και των αρμόδιων φορέων, όπως κάθε φορά επικαιροποιούνται και ισχύουν.

Το παρόν στη διάρκεια των εξετάσεων έδωσε ο Πρόεδρος ΝΠΔΔ ΚΑΠΗ, κος **Βασίλης Μωυσίδης,** ο οποίος αφού ευχαρίστησε τον Σύλλογο Πεταλούδα για την ενημέρωση και τη διεξαγωγή των προληπτικών εξετάσεων καθώς και τους ιατρούς, δήλωσε πως τέτοιες πρωτοβουλίες και συνέργειες πρόληψης και ευαισθητοποίησης των δημοτών που προάγουν τη δημόσια υγεία, βρίσκονται στο επίκεντρο του προγραμματισμού του Δήμου και έδωσε την υπόσχεση για επανάληψη παρόμοιων δράσεων και στο μέλλον**.**

Η κα **Μέµη Τσεκούρα, Πρόεδρος Σκελετικής Υγείας Πεταλούδα** μετέφερε δια τηλεφώνου τον χαιρετισμό της σε όλους τους συνδιοργανωτές, υπογραμμίζοντας:

*«Στην 20ετή δράση του συλλόγου, έχουμε προσφέρει αδιάκοπα και µε τον απαιτούμενο σεβασμό στους ασθενείς και στους συμπολίτες µας τις υπηρεσίες µας, είτε αυτοί βρίσκονται στα μεγάλα αστικά κέντρα είτε στις πιο απομονωμένες περιοχές και αυτό είναι κάτι που σκοπεύουμε να συνεχίσουμε να κάνουμε, γιατί για εμάς σημασία έχει η ποιότητα ζωής του πολίτη. Σας προσκαλώ να αδράξετε την ευκαιρία ύπαρξης του συλλόγου µας και να επωφεληθείτε από αυτή καθώς και να στηρίξετε τις δράσεις του».*

Οι τοπικές αρχές, οι επιστήμονες και η οργανωτική επιτροπή έδωσαν την **υπόσχεση** να επαναλάβουν ακόμη μεγαλύτερες δράσεις και στο μέλλον.

